Studim i ri i florës dhe faunës në oqeane
Studimi synonte eksplorimin e krijesave që jetojnë në det, çfarë bëjnë ato, si kanë qenë në të kaluarën dhe si mund të jenë në të ardhme
Censusi i Botës Nënujore përfshiu një studim të florës dhe faunës në oqeane, përfshirë pesë ekosisteme në thellësinë e detrave. Cindy Van Dover, profesoreshë e biologjisë oqeanografike në Universitetin Duke tregon mbi qëllimin e studimit. Gjatë studimit 10 vjeçar, që përfundoi vitin e kaluar, Van Dover dhe shkencëtarë të tjerë zbuluan kërcënimet me të cilat përballet bota nën ujë, kryesisht pranë dyshemesë së oqeaneve. Ata theksojnë në publikimin e ri disa prej shqetësimeve rreth ndikimit njerëzor në thellësitë e deteve. Zonja Van Dover është kryesisht e shqetësuar rreth eksplorimit të burimeve minerare në thellësi të detit. Shkencëtarja Van Dover thotë se përhapja e shpimeve në dyshemetë e oqeaneve që përmbajnë elementë të rralla tokësore është e pashmangshme. Por ajo paralajmëron se nëse këto shpime nuk bëhen me kujdes, dhe nuk ka programe restaurimi, biodiversiteti nënujor do të humbasë. Lisa Levin është profesore e biologjisë oqeanografike në Insitutin Sripps të Oqeanografisë në Californi. Temperaturat në rritje përbëjnë shqetësim për të dhe po ashtu sjellin ndryshime në oqeane. Mes skenareve të mundshme të ndryshimeve, thotë ajo, janë krijimi i shtresave, acidifikimi dhe ndryshimet në shpërndarjen e lëndës ushqyese, profilet e temperaturave dhe nivelet e oksigjenit. Por si do të ndikojnë këto ndryshime tek krijesat e thellësive detare ? Ekspertët thonë se speciet që janë të shpërndara më rrallë dhe nuk kanë norma të larta riprodhimi janë shumë të ndjeshme ndaj ndryshimeve të vogla. Fatkeqësisht, kjo ndodh me shumë specie në oqeanet e thella. Por shkencëtarët thonë se oqeanet nuk janë vetëm vendbanimi më i shumëllojshëm i Planetit tonë, por edhe pika e fillimit të jetës në tokë përmes evolucionit.